# Die Schedelsche Weltchronik (deutsch):235

| 234 <<<Vorheriges Blatt | Die Schedelsche Weltchronik Blatt CCXXXV | Nächstes Blatt>>> 236 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXXIV verso:

[W]Entzlaw der ko$^e$nig zu Beheim solch gar offt (als sein hoffgesind sage) gesprochen haben. Wenn mir das glu$^e$ck zu zerru$^e$dung der welschen stett schickt so tayl ich den rawb der andern gu$^e$etere vnder die ritter. darumb so wil ich allain den rawb des weins bey mir behalten. wo aber ymant in die weinzell in meinem gepiet geet der sol mit dem schwert gestraft werden. Aber die churfu$^e$rsten haben disen Wentzlaw als einen vnartchen vnnd versewmlichen menschen vomm ro$^e$mischen reich (als vorgemeldt ist) entsetzet vnd Ruprechten den bayern an sein statt geordnet. An denselben wendeten sich allen teu$^e$tsche stett außgenomen die von Nu$^e$rmberg, die dann ir pflicht vnd ayde disem Wentzlaw getan vor awgen hetten vnd sich doch vor des andern newerkornen ko$^e$nigs gewalt besorgten. demnach schickten die von Nu$^e$rmberg ire ratßbotschaft zu dem Wentzelaw ine zebitten sie irer pflicht ledig zezelen mit erbietung ime deßhalb .x$^m$. guldein zegeben. auff das zelet er sie ledig. doch das sie ime schicken solten vier fu$^o$der fu$^e$rstenberger weins der dann vnder den rheinischen der best geachtet ist.
JOhannes de rupecissa parfu$^o$ßer ordens ein namhaftiger lerer der heilligen schrift vnd in naturlichen dingen. hat diser zeit außerhalb dess das er vber die bu$^e$echer der hohen synn geschriben hat vil von pald ku$^e$nftigen dingen gesagt. Er wardt in einen kercker gelegt. darinn wolt er als ein prophet vil von ku$^e$nftigen sachen schreiben. Nemlich von zwayen anticristen. von nidertrettung der kirchen. von verwu$^e$estung der o$^e$rden vnd von bekerung aller haiden zu cristenlichem glawben. vnnd vil anders dings vnd das alles solt an der zeit vnd ime von dem herren Jhesu geoffenbaret worden sein[.] Aber dieselben ding sind nit allain nicht beschehen sunder es ist in allen sachen widerwertigs erschynen. Der gleichen warsager von verborgen dingen sind vil von anbegynn betrogenn worden. denselben wer besser zeschweigen dann also freuellich dauon zereden.
Symon von cassia Augustiner ordens der heilligen schrift ein treffenlicher lerer vnd prediger ist diser zeit der siechenden sele zu gentzigkeit des lebens als ein ertzneyliche erquickung gewesen. vnd hat als ein warer außleger der euangelisten vnd als ein warer nachfolger Jhesu cristi. alle geschihten desselben vnsers haylmachers in ein ordnung gesammelt vnd in. xv. bu$^e$echer getaylt. vnd sunst vil gu$^o$ter cristenlicher lere vnd anweysung beschriben. vnd zu Florentz mit dem gaist der weyssagung gereichßnet. vnd daselbst ein frawen closter seins ordens von grundauf gepawet vnd dasselb mit edeln frawen vnd iunckfrawen erfu$^e$llet.
FEyer der haymsuchung der gloriwirdigen iunckfrawen Marie wardt diser zeit von babst Vrbano dem sechsten durch die acht tag wie das fest vnßers herren fronleichnams zebegeen auffgesetzt. auff das duch das fu$^e$rbete vnd verdienstnus der gebenedeyten gottes gepererin der iunckfrawen Marie einigkeit der kirchen in dem scisma erworben wardt.
FRanciscus carrariensis der elter empfieng sein veterliche herrschaft vnd herrschet xi. iar ein scheinperer tugentreicher vnd vil lobs wirdiger man. der die statt Padua mit thu$^e$rnen. zynnen vnd fast scheinpern sundern vnd gemaynen gepewen vnd behawßungen wunderperlich gezieret. vnd auch in streitten vil lo$^e$blicher vnd gedechtnußwirdiger gethaten begangen vnd damit sein herrschaft fast zu auffung gebracht hat. Aber nach den er sich vnderfieng Bernabouem seinen schwester man von Galeaciomarie ledig zemachen do entlediget er ine nicht allain nit sunder er verlure auch sein aigens leben dardurch. dann er ward darnach von demselben Galeacio vberwunden vnd gefangen vnd in dem kercker also gehalten das er starb.
[K]Atherina von Senis eins tuchferbers tochter hat in dem .xii. iar irs alters eeliche gemahelschaft verschmehende der prediger dritten orden ansich genomen vnd in vnzallichen tugenten scheinende ein wundergestrengs vnd massigs leben gefu$^e$ert vnd wunderperliche gesihte vnnd vberwindung in irer entziehung vnd massigkeit gehabt. Cristus hat sie ime vertrewtet mit eim fingerlein das het vier perlein vnd einen adamanten darauff. Der herr name ir ir hertz vn gab ir das sein. des blibe die narben in der seyten. Sie schyne mit eim gaist der prophecey. Darnach im .xxx. iar irs alters nach vil volbrachten wunderzaichen zu rom von andacht wegen wesende starb sie seligclich. Daselbst wardt ir heilligster leichnam in der prediger kirchen in gegenwurtigkeit vil volcks mit großer andacht vnd wirdigkeit getragen vnd begraben. Dieselb hellig iunckfraw ward darnach durch babst Pium den andern iren landßman nach der gepurt cristi .M.cccc.lv. iar am ersten tag des monats may in der helligen iunckfrawen zal geschriben. Von welcher iunckfrawen heilligkeit vnd tugent derselb babst Pius gar scho$^e$n geschriben hat.

## CCXXXV recto:

JOhannes galeacius Galeacii marie sun der erst hertzog zu mayland hat drey iar nach absterben seins vaters vnd nach teylung der herrschaft zwischen ime vnd Bernabouem seinem vetter beschehen die maylendischen herrschaft erobert vnnd zehen iar geherrschet. vnd dazwischen den herrn von der layttern vberwunden vnd Bern vnd Vincentz vnder sich gebracht. vnd vnlang darnach Franciscum den herren von Padua mitsambt derselben statt ergriffen. So haben sich Bononia. die von Senis vnd die Perusiner ime ergeben. Diss was gar ein hohberu$^e$mbter fu$^e$rst. gerads leibs. hu$^e$bschs angesihts. schriftgelert vnd wol beredt. listiger anschlege vnd in seinen sachen vnd handlungen fu$^o$rtrechtig vnd klu$^o$g. Er het zwey eeweiber nacheinander. Die eine Elizabeth genant was des ko$^e$nigs zu Beheim tochter. Auß derselben gepare er Valentinam die tochter. die vermehlet er Carolo dem ko$^e$nig zu franckreich. die ander sein eegemahl hieß Katherina. die wz seins bruders tochter. die gepare bey ime Johannem vnd Philippummariam die hertzogen. Diser Johannes galeacius was also ein großmu$^e$etig vnd mechtig man das er nach der gepurt cristi .M.ccc.xcv. iar in dem monat septembris durch sein gesandte botschaft den Maylendischen ertzbischof den titel eins hertzogthumbs mit hunderttawsent gulden erlanget. vnd in derselben hertzogischen wirdigkeit siben iar gelebt. Er was so ku$^e$ns vnd gross fu$^e$rnemens das er nach dem ro$^e$mischen kaiserthumb trachtet vnd villeicht dasselb wo ine der tod nit fu$^e$rkomen het erraichet.
FInsternuss der sunnen sol diser zeit gewesen sein vnnd schier zwu stund geweeret haben.
LAßlaw ko$^e$nig Karls sun hat nach absterben desselben seins vaters. der dann in hungern von der ko$^e$nigin durch gift geto$^e$dt wardt das ko$^e$nigreich zu appulia. das derselb sein vater erobert het ererbet vnd .xxix. iar geregiret. vnnd darnach als er zu seinen tagen kome auch das ko$^e$nigreich zu hungern eingenomen. vnnd darnach auch das appulisch ko$^e$nigreich erobert. Vnd nach dem aber diser Laßlaw ein großmu$^e$etig vnd fu$^e$rsichtig man. vnd auch an gewalt. mechtigkeit vnd glu$^e$cklichem zustand allermenigclichem erschreckenlich was do begunde er auch dem ro$^e$mischen babst argkwo$^e$nig zewerden. also das die sach zwischen den nachkomenden bebsten vnd disem ko$^e$nig mancherlay glu$^e$cks waltet. Als sich aber diser ko$^e$nig vnderstund die florentiner zu gehorsam vnnd vndertenigkeit zebringen do wardt ime auß irer verfu$^e$gung mit gift vergeben vnd starb.
SIgismundus aber darnach ro$^e$mischer kaiser wardt nach vertreibung ko$^e$nig Lawßlaws auß hungern zu hungerischem ko$^e$nig gefordert. daselbst regiret er bis auff empfengknus des ro$^e$mischen kaiserthumbs. xxv iar. Der was ein kriegßman vnd ein ernstlicher verfechter vnd beschu$^e$tzer gemeyns cristenlichs stannds.
DIe beghart vnd die die sich mit gekno$^e$pften gaisseln schlu$^o$gen haben in teu$^e$tschem land vnd in andern gegenten schwere irrung eingefu$^e$ert. dauon dann hieuor meldung beschehen ist. So ist auch in disem .M.ccc.lxxxix. iar in allem welschen land ein wunderliche auffwegung des volcks entstanden. also das sie sich schier alle innerhalb dem gallischen gepirg mit weyßem vnd leyninem klaid bis auff die fu$^e$eß hinab mit einer kappen gleich einer mu$^e$nchs gugel beklaideten. Darunder waren edele weiber vnd mann. Auch fu$^e$rsten. bischoff. pfaffen vnd mu$^e$nch allerlay o$^e$rden die sich der gleichen beklaidten. Nw dise menschen giengen in processionweiß ye zway vnd zway zu den nehern stetten vnd ru$^e$fften mit flehlichem geschray nach frid vnd barmhertzigkeit. vnd solchs weeret schyer drey monat. Vnder disen waren von der statt Luca bey .iii$^m$. menschen. Vrsacher diss fu$^e$rnemens was ein briester. der was von antlitz vnd worten so$^e$lcher tapfferkeit das er von in allen heillig gehalten wardt. Aber babst Bonifacius hieß zu Viterbio nach ime greiffen. ine zu im fu$^e$eren vnd als einen irrer verprennen.
JVbel oder gnadenreichs iar wardt im .M.cccc. iar zu rom auß befelhe basts Bonifacii gehalten. daselbsthin dann ein vnzalliche menig der menschen kome. Vnd man sagt das in demselben iar von wegen der grossen menig des volcks. vnd sunderlich der obgemelten weyßen gaistere vnd gaisterin. die rom besuchten allenthalben ein so grosse pestilentz geregirt het das zu Florentz bey .xxx$^m$. menschen vergangen weren. So wz auch im vierdten iar ko$^e$nig Laßlaws ein solcher grawsamer sterbe in Beheim das zu Prag in vier monaten allain in einer sant Stephans pfarr .iii$^m$. vnd .xl. leiche waren. Vnder disen dingen komen die Prager zu auffru$^o$r vnd vberfieln die iuden. namen ine ire gu$^e$eter. verprennten inen ire hewßer vnd schlu$^o$gen ir ettliche tawsent zu tod. Aber der iungen kindlein warden ettwieuil zum tawff behalten.
* ↑ 1455 n. Chr.
* ↑ 1395 n. Chr.
* ↑ 1389 n. Chr.
* ↑ 1400 n. Chr.